*****

ΚΑΝΟΝΙΣΜΟΣ (ΕΟΚ) αριθ. 2995/89 ΤΗΣ ΕΠΙΤΡΟΠΗΣ

της 4ης Οκτωβρίου 1989

για τροποποίηση του κανονισμού (ΕΟΚ) αριθ. 1696/87 σχετικά με ορισμένες λεπτομέρειες εφαρμογής του κανονισμού (ΕΟΚ) αριθ. 3528/86 του Συμβουλίου για την προστασία των δασών από την ατμοσφαιρική ρύπανση (απογραφή, δίκτυα παρατηρητηρίων, απολογισμοί)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3528/86 του Συμβουλίου της 17ης Νοεμβρίου 1986 για την προστασία των δασών στην Κοινότητα από την ατμοσφαιρική ρύπανση (1), όπως τροποποιήθηκε τελευταία από τον κανονισμό (ΕΟΚ) αριθ. 1613/89 (2), και ιδίως τα άρθρα 2 παράγραφος 3 και 3 παράγραφος 2,

Εκτιμώντας:

ότι ο κανονισμός (ΕΟΚ) αριθ. 1696/87 της Επιτροπής (3) καθορίζει ορισμένες λεπτομέρειες εφαρμογής του κανονισμού (ΕΟΚ) αριθ. 3528/86·

ότι, κατά τον ορισμό της κοινής μεθοδολογίας για την απογραφή των ζημιών που προκαλούνται στα δάση, πρέπει να λαμβάνονται υπόψη οι ιδιαιτερότητες των θαμνωδών εκτάσεων και ορισμένων μορφών δασοκάλυψης, που χαρακτηρίζουν τις μεσογειακές περιοχές,

ότι προκειμένου να βελτιωθεί η ποιότητα των πληροφοριών για την απογραφή, πρέπει να προβλεφθεί η διαβίβαση των στοιχείων που αφορούν τη φυλλόπτωση υπό μορφή ποσοστών·

ότι κατά την εκτίμηση των ζημιών, πρέπει να προβλεφθεί μια πρόσθετη κατηγορία αποχρωματισμού του φυλλώματος για να προσδιορίζονται τα νεκρά δέντρα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής για την Προστασία των Δασών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα Ι του κανονισμού (ΕΟΚ) αριθ. 1696/87 τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Οκτωβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 326 της 21. 11. 1986, σ. 2.

(2) ΕΕ αριθ. L 165 της 15. 6. 1989, σ. 8.

(3) ΕΕ αριθ. L 161 της 22. 6. 1987, σ. 1.

ΠΑΡΑΡΤΗΜΑ

Το παράρτημα Ι του κανονισμού (ΕΟΚ) αριθ. 1696/87 τροποποιείται ως εξής:

1. Στο σημείο ΙΙ.1, το πρώτο εδάφιο αντικαθίσταται από το ακόλουθο κείμενο:

«Κατά την έννοια της εν λόγω απογραφής, θεωρούνται ως δάση οι δασικές εκτάσεις των οποίων η συγκόμωση ανέρχεται τουλάχιστον σε 20 % σε ηλικία ωριμότητας (πυκνό δάσος σύμφωνα με τον ορισμό του FAO). Ωστόσο, για ορισμένες μορφές δασοκάλυψης χαρακτηριστικές των μεσογειακών περιοχών (θαμνώδεις εκτάσεις και παρόμοιες μορφές, είδη quercus suber και quercus ilex, κ.λπ.), η συγκόμωση αυτή είναι τουλάχιστον 10 %. Οι ελάχιστες διαστάσεις των δασών στα οποία γίνεται δειγματοληπτική έρευνα πρέπει να είναι 0,5 εκτάρια.»

2. Στο σημείο ΙΙ.1 τέταρτο εδάφιο, η τελευταία φράση αντικαθίσταται από το ακόλουθο κείμενο:

«Σε περίπτωση που το σημείο δειγματοληψίας είναι απρόσιτο λόγω υψώματος ή πυκνότητας της βλάστησης (παραδείγματος χάρη θαμνώδης έκταση), το σημείο αυτό αντικαθίσταται από το πλησιέστερο σημείο που βρίσκεται κατά μήκος μιας οδού διελεύσεως (με μέγιστη απομάκρυνση 8 χιλιόμετρα σε σχέση με το θεωρητικό σημείο).

- Εξάλλου, όταν οι κορυφές των δέντρων είναι δυσδιάκριτες στο σημείο δειγματοληψίας ιδίως στις θαμνώδεις εκτάσεις και παρόμοιες μορφές , ή για οποιοδήποτε άλλο λόγο, δεν είναι δυνατόν να οριστεί το τεταρτημόριο, το πραγματικό σημείο της δειγματοληψίας μπορεί να μετακινηθεί εντός της περιοχής σύμφωνα με αντικειμενική και χωρίς παρεκκλίσεις διαδικασία.

- Είναι υποχρεωτικό να αναφέρεται στο έντυπο 1 το σημείο το οποίο μετακινήθηκε και ο λόγος για τον οποίο έγινε αυτή η αλλαγή.

- Εάν το σημείο δειγματοληψίας πέφτει σε μία θαμνώδη έκταση ή σε παρόμοιας μορφής κάλυψη, αυτό πρέπει να αναφέρεται σαφώς στο ίδιο έντυπο.»

3. Στο σημείο ΙΙ 2 προστίθεται η ακόλουθη περίπτωση:

«- Όταν το σημείο δειγματοληψίας πέφτει σε θαμνώδη έκταση, εκτιμάται μόνον το κυρίαρχο στέλεχος κάθε πρέμνου που έχει ληφθεί ως δείγμα. Όταν πρόκειται για πρεμνοφυές δάσος με παρακρατήματα όπου το πρεμνοφυές αποτελεί την κυρίαρχη έκταση, επιλέγονται για δειγματοληψία τα δέντρα τα οποία βρίσκονται μέσα στη θαμνώδη έκταση.

Εάν κυριαρχούν τα παρακρατήματα, τα δέντρα τα οποία επιλέγονται για δειγματοληψία βρίσκονται μεταξύ των κυρίαρχων δέντρων της δασικής έκτασης.

4. Στο σημείο ΙΙ 3, το πρώτο και δεύτερο εδάφιο αντικαθίστανται από το ακόλουθο κείμενο:

Η φυλλόπτωση υπολογίζεται σε βαθμίδες της τάξης του 5 % σε σχέση με ένα δέντρο που έχει πλήρες φύλλωμα στις συνθήκες των τοπικών σταθμών. Η ταξινόμηση των δέντρων σε κατηγορίες όσον αφορά τη φυλλόπτωση πραγματοποιείται μετά από τις παρατηρήσεις τη στιγμή της επεξεργασίας των δεδομένων. Οι κατηγορίες, όσον αφορά τη φυλλόπτωση καθορίζονται ως εξής:».

5. Στο σημειό ΙΙ 3, το τρίτο εδάφιο και ο αντίστοιχος πίνακας αντικαθίστανται από το ακόλουθο κείμενο:

«Οι κατηγορίες όσον αφορά τον αποχρωματισμό καθορίζονται ως εξής:

1.2.3 // // // // Κατηγορία // Αποχρωματισμός // Ενδεικτικό ποσοστό

αποχρωματισμού του φυλλώματος // // // // 0 // ανύπαρκτος ή ασήμαντος // 0 - 10 // 1 // ελαφρός // 11 - 25 // 2 // μέτριος // 26 - 60 // 3 // σοβαρός // > 60» // 4 // νεκρό // // // //

6. Στο σημείο (12) - φυλλόπτωση - των καταλόγων, κωδικών απογραφικών στοιχείων για τις κοινοτικές φθορές των δασών για υποβολή στην Επιτροπή, οι πέντε κατηγορίες αντικαθίστανται από το ακόλουθο κειμενο:

«Ένδειξη, για κάθε δέντρο που λαμβάνεται ως δείγμα, της φυλλόπτωσης εκφραζόμενης σε % (σε βαθμίδες της τάξης των 5 %) σε σχέση με ένα δέντρο με πλήρες φύλλωμα.»

7. Στο σημείο (13) - Αποχρωματισμός - του ίδιου καταλόγου, προστίθεται η ακόλουθη κατηγορία:

«4: νεκρό».